DIRECȚIA BIODIVERSITATE

 Nr. înreg.: DB/ 196724 /

**REFERAT DE APROBARE**

În România, conservarea şi utilizarea durabila a patrimoniului natural constituie un obiectiv de interes public major şi o componentă fundamentală a strategiei naţionale pentru dezvoltare durabilă, de aceea, în anul 2007, Guvernul României a adoptat Ordonanța de urgență nr. 57/2007 - privind regimul ariilor naturale protejate, conservarea habitatelor naturale, a florei şi faunei sălbatice, care transpune în legislația națională prevederile Directivei Consiliului Europei 92/43/CEE privind conservarea habitatelor naturale şi a speciilor de faună şi floră sălbatică.

Ordonanţa de urgenţă nr. 57/2007 reglementează:

a) asigurarea diversităţii biologice, prin conservarea habitatelor naturale, a florei şi faunei sălbatice pe teritoriul României;

b) menţinerea sau restabilirea într-o stare de conservare favorabilă a habitatelor naturale şi a speciilor din flora şi fauna sălbatică;

c) identificarea bunurilor patrimoniului natural care necesită un regim special de protecţie, pentru conservarea şi utilizarea durabilă a acestora;

d) categoriile de arii naturale protejate, tipurile de habitate naturale, speciile de floră şi faună sălbatică şi alte bunuri ale patrimoniului natural ce se supun regimului special de protecţie, conservare şi utilizare durabilă;

e) constituirea, organizarea şi dezvoltarea reţelei naţionale de arii naturale protejate, precum şi a regimului acesteia;

f) regimul de administrare a ariilor naturale protejate şi procedurile de instituire a regimului de protecţie pentru alte arii naturale şi bunuri ale patrimoniului natural;

g) măsurile pentru protecţia şi conservarea speciilor de animale şi plante sălbatice periclitate, vulnerabile, endemice şi/sau rare, precum şi cele pentru protecţia formaţiunilor geomorfologice şi peisagistice de interes ecologic, ştiinţific, estetic, cultural-istoric şi de altă natură, a bunurilor naturale de interes speologic, paleontologic, geologic, antropologic şi a altor bunuri naturale cu valoare de patrimoniu natural, existente în perimetrele ariilor naturale protejate şi/sau în afara acestora;

h) responsabilităţile şi atribuţiile pentru punerea în aplicare a prevederilor prezentei ordonanţe de urgenţă.

 În apele României trăiesc șase specii de sturioni: [*Acipenser ruthenus*, cega](https://ro.wikipedia.org/wiki/Acipenser_ruthenus), [*Acipenser nudiventris*, viza](https://ro.wikipedia.org/wiki/Acipenser_nudiventris), [*Acipenser gueldenstaedtii*, nisetrul](https://ro.wikipedia.org/wiki/Acipenser_gueldenstaedtii), [*Acipenser stellatus*, păstruga](https://ro.wikipedia.org/wiki/Acipenser_stellatus), [*Acipenser sturio*, șipul](https://ro.wikipedia.org/wiki/Acipenser_sturio), [*Huso huso*, morunul](https://ro.wikipedia.org/wiki/Huso_huso), care sunt listate în anexa V la Directivei UE privind habitatele ca „Specii de interes comunitar european”. Aceasta implică faptul că statele membre UE trebuie să se asigure că exploatarea și scoaterea lor din mediul sălbatic sunt compatibile cu menținerea lor într-o stare de conservare favorabilă. Întrucât în ​​prezent nici una dintre speciile de sturioni nu este raportată ca fiind măcar aproape de o stare de conservare favorabilă, orice exploatare ar contraveni legislației UE.

 Sturionii ajung la maturitatea târziu, nu se reproduc în fiecare an, au un ciclu de viață lung și complicat, astfel încât interdicțiile au un efect asupra populațiilor după mulți ani sau chiar decenii și trebuie să fie implementate corespunzător și însoțite de alte măsuri de conservare.

 Începând cu anul 2006, pentru o perioadă de 10 ani (2006-2015), prin ordin comun al autorității publice centrale pentru pescuit și acvacultură și al autorității publice centrale pentru protecția mediului (Ordinul nr. 330/262/2006 și Ordinul nr. 84/1302 /2012) a fost interzis pescuitul în scop comercial, pentru reducerea presiunii datorate exploatării populațiilor speciilor de sturioni amenințate critic, concomitent cu dezvoltarea acvaculturii de sturioni, și susținerea artificială prin populare/repopulare a Dunării cu pui de sturioni (PPSD) în vederea refacerii populațiilor de sturioni și suplimentarea reproducerii naturale deficitare a populațiilor speciilor de sturioni critic periclitate. Din anul 2016 interzicerea pescuitului speciilor de sturioni s-a prelungit cu încă 5 ani prin Ordinul nr. 545/2016 cu scopul de a reduce presiunea asupra speciilor de sturioni amenințate critic.

 Institutul Naţional de Cercetare-Dezvoltare "Delta Dunării" - Tulcea, care are calitatea de Autoritate Ştiinţifică CITES pentru Acipenseriforme a României, a obținut date cu privire la succesul reproducerii anuale a sturionilor in Dunăre, abundența puilor de sturioni ce migrează în aval spre gurile de vărsare ale Dunării în Marea Neagră în perioada 2000 – 2020, cât și structura genetică a acestor specii, iar datele obținute indică faptul că la speciile morun și păstrugă populațiile sunt fragmentate, lipsind anumite generații, iar la specia nisetru reproducerea naturală este deficitară, numărul adulților care migrează în Dunăre pentru reproducere fiind extrem de redus, iar specia nisetru este în pragul extincției.

 Emiterea unui nou ordin de interzicere a pescuitului la sturioni reprezintă un prim

 pas pentru protecția populațiilor și o etapă esențială pentru recuperarea ulterioară, iar

 decizia impunerii prohibiției la sturioni este luată ca urmare a stării populațiilor de sturioni, care în lipsa unor măsuri de conservare și protecție, ar duce la declinul rapid și probabil la dispariția în scurt timp a cel puțin unei specii de sturioni.

 Toate țările din regiunea Dunării inferioare, România, Bulgaria, Serbia și Ucraina, au adoptat moratorii în vederea interzicerii pescuitului comercial.

În conformitate cu rezoluția CITES 12.7 (Rev. COP 17), o țară nu poate lua o decizie de redeschidere a pescuitului, fără sa își motiveze opțiunea prin date de monitorizare recente privind starea populațiilor de sturioni, care sa ateste îmbunătățirea stării acestora.

Starea actuală a populațiilor de sturioni face necesară creșterea efortului de aplicare și prelungire a interdicției de pescuit în toate țările din bazinul Dunării și al Mării Negre până când toate generațiile (clasele de vârstă) își vor reveni la un nivel sigur de auto-susținere.

Ținând cont de cele menționate anterior și de Nota de Fundamentare a Autorităţii Ştiinţifice CITES, la baza căreia au stat datele și informațiile furnizate de Institutul Naţional de Cercetare-Dezvoltare "Delta Dunării" - Tulcea, Institutului Național de Cercetare Dezvoltare pentru Protecția Mediului, Institutului de Cercetare Dezvoltare Ecologică Acvacultură și Pescuit – Galaţi, Stațiunii de Cercetare Dezvoltare Pescuit Nucet, Administrației Rezervației Biosferei “Delta Dunării”, WWF România, s-a elaborat proiectul de Ordin privind măsurile de refacere şi conservare a populaţiilor de sturioni din habitatele piscicole naturale, pe care îl supunem spre aprobare.

Cu stimă,

DIRECTOR

Daniela DRĂCEA

Gabriela Dorojan

Director adjunct

Direcția Biodiversitate

 Elaborat: Pasmangiu Ștefan

 Consilier, Direcția Biodiversitate